
RAPORT

asupra proiectului de Lege privind aprobarea Ordonanţei de urgenţă a Guvernului nr. 80/2004 privind modificarea şi completarea unor dispoziţii din Legea nr. 373/2004 pentru alegerea 

Camerei Deputaţilor şi a Senatului


În conformitate cu prevederile art. 89  şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 80/2004 privind modificarea şi completarea unor dispoziţii din Legea nr. 373/2004 pentru alegerea Camerei Deputaţilor şi a Senatului, trimis cu adresa nr. P.L.X.661 din 8 noiembrie şi înregistrat sub nr. 31/ 980  din 9 noiembrie 2004.
Proiectul de lege a fost dezbătut şi adoptat de Senat, ca primă Cameră sesizată, în şedinţa din 1 noiembrie 2004.
Potrivit prevederilor art. 75 din Constituţia României şi ale art. 86 alin. 3 pct. 2, din Regulamentul Camerei Deputaţilor, competenţa decizională în cazul acestui proiect de lege aparţine Camerei Deputaţilor.

Comisia pentru administraţie publică, amenajarea teritoriului şi echilibru ecologic, cu avizul nr.26/2091 din 9 noiembrie 2004, a avizat favorabil proiectul de lege mai sus menţionat.
Consiliul Legislativ  a avizat favorabil proiectul de ordonanţă de urgenţă, conform avizului nr. 1695/14.10.2004.

Ordonanţa de urgenţă supusă aprobării prin prezentul proiect de lege are ca obiect de reglementare  modificarea şi completarea  Legii nr. 373/2004 pentru alegerea Camerei Deputaţilor şi a Senatului, în scopul instituirii unor dispoziţii care să asigure transparenţa şi corectitudinea procesului electoral.

În conformitate cu prevederile art. 60 din Regulamentul Camerei Deputaţilor, membrii comisiei au examinat ordonanţa de urgenţă şi proiectul de lege supus aprobării în şedinţa din  9 noiembrie 2004. La lucrările şedinţei au participat, în calitate de invitaţi, doamna Simona Maya Teodoroiu – secretar de stat şi domnul Ionel Didea, director, din partea Ministerului Justiţiei.



In urma dezbaterii, membrii comisiei au hotărât, cu unanimitate de voturi, ca proiectul de Lege privind aprobarea Ordonanţei de urgenţă a Guvernului nr. 80/2004 modificarea şi completarea unor dispoziţii din Legea nr. 373/2004 pentru alegerea Camerei Deputaţilor şi a Senatului, să fie supus, spre dezbatere şi adoptare plenului Camerei Deputaţilor, în forma adoptată de Senat.

 
Din numărul total de 23 membri ai Comisiei juridice, de disciplină şi imunităţi au participat la şedinţă toţi membrii comisiei.

      
În raport de obiectul şi conţinutul său, proiectul de lege face parte din categoria legilor organice.

